Un as sei noch doräwer reden,
Dunn kümmt en Jud herannetreden.
Up sinen Puckel hadd hei'n Packen
Un einen Kasten up den Nacken,
Dorinner lag so allerhand:
Pitschaften, Brillen, gräunen Band,
Sneebarger Snuwtoback un blanke Knöp.
»Nu?« seggt hei, »nu? Wüll'n Sie verkaufen denn die Kuh?«
»Wat willst mi geben, wenn'ck s' verköp?«
Fröggt Fritz. – »Wie haißt? Das olle Dirt?
Wie kann ich machen drauf en Schmuh,
Wenn's morgen früh mir ist krepiert?«
»So licht geiht ehr nich ut de Aten.
Ick will s' di ok för fiwuntwintig laten.«
»Ai waih geschrie'n! Wos denken Sie?
's sein schlechte Szaiten for die Küh.
Wenn ich de zwanzig Toler nu bezohl,
Wo bleibt denn da mein Rebbes wohl?«
»Ick heww«, seggt Fritz, »verstah mi recht,
Ick heww von fiwuntwintig seggt.«
»Wie haißt? Mit so'ne junge Lüd, mit so'ne heft'ge,
Wie süll ich machen da Geschäftche? –
Ick will Se segg'n wat in Vertrugen;
Un wenn ick segg Se wat, drup kän'n Se Hüser bugen.
Mi dücht, ick süll Se kenn'n? – Wil Sei dat sünd,
Will ick versünn'gen mi an Fru un Kind
Un will Se gewen twintig Daler K'rant,
Nu schlagen S' in! Dor is de Hand!«
As hei so redt, dunn kümmt en annern Jud heran,
De treckt em an den Rock un stött em an
Un seggt tau em: »Nu, Schmulche, halt mal still,
Ich will mer kofen erscht 'ne Brill.«
Un dormit söcht hei sick 'ne Brill herut
Un paßt sei sick up sine Snut.
So'n richt'gen Näsenklemmer wir't
Un paßt, as wenn sei tau de Snut hadd hürt,
Un sößteihn Gröschen süll sei kosten.
Hei handelt irst noch üm den Posten,
Un as hei sei för'n halwen Daler kriggt,
Dunn sett hei sick dat Dings in dat Gesicht,
Seggt dunn: »Adjüs!« un geiht de Strat hendal.
»Ick dauh't«, seggt sachten Fritz tau Korl Witten,
»Wat sall ick länger mit dat Dirt noch sitten?
Ick lat s' em för den Pris, de Düwel hal! –
Na, hür mal, Jud«, seggt hei dann lud,
»Denn treck mal dinen Büdel 'rut;
Min olle Strimer is verköfft.«
»Mein Gott, wie hastig! Das Geschäft«,
Seggt nu de Jud, »is noch in vullen Gang,
Sünd wir aach handelsains, so is doch lang
Noch nicht die Zahlung festgestellt.
Ich hob kain bores Geld,
Se müssen sich bequemen
Un müssen vor den Pris sich Woren von mir nemen.«
»Nu, dit wir nett!« seggt Fritz, »nich wohr?
Du meinst, ick süll am En'n noch gor
Mit Brillen un mit gräunen Band
Herüm hausieren in dat Land?«
»Je, Fritz, ick ded't«, seggt Korl Witt,
»Bringst du den Strimer wedder mit
Un is de Handel di nich glückt,
De Oll ward heil un ganz verrückt.«
»Je, Korl, ick bidd di doch üm Moses willen,
Wat säl wi woll mit all de Brillen?«
»Ih, dat is so gefährlich nich.
Ick ded't gewiß, denn hadd'ck doch wat.
De meisten kannst du sicherlich
Hir glik verköpen in de Stadt,
Un ein, de legg man glik taurügg,
Uns' olle Smädfru köfft sei sich.«
»Ih, Korl, ih, gah doch mit din Brillen!
Wat wi woll mit de Dinger süllen?«
»Je, Fritz, ick ded't, wat kann dat schaden?
Du hest doch sülwsten hürt, dat em de anner
För't Stück en halwen Daler baden.
Na, denn dücht mi, denn kann'e
Doch gor nicks an verluren warden.
Ick let en föftig Stück mi gewen,
Denn hadd'st du grad din fiwuntwintig.
Un denn dat anner? Na, dat find't sick!«
»Je, Korl, ick heww doch mine Grillen.
Recht hest du, dat's gewiß,
Doch süh, mi dücht, dat is
Doch gor tau wunnerlich! 'ne Kauh för föftig Brillen!«
»Je nu, 'ne Kauh! De süppt un frett,
So as du kümmst dormit nah Hus;
De Brillen warden in den Kuffert set't
Un freten di ok nich 'ne Lus.«
»Dor hest du wedder recht, dat Fauder is uns knapp,
De Brillen sett wi in dat Schapp. –
Na, Jud! Dat ick den Handel slut,
Krig mal en föftig Stück herut.«
De Jud, de makt noch irst Sperenzen,
Dat dat tau vel an Brillen wir;
Doch Korl, de deiht den Juden stenzen,
Un endlich is de Handel glatt un schir.
De Jud giwwt Fritzen föftig von de Brillen
Un för sin Moder noch drei Pack
Von den Sneebarger Snuwtoback,
Un denn möt hei ehr noch tau Willen
Drei Buddel Rodwin Winkop gewen.